মুখে যে দলের ক্রিকেটারদেরই জিজ্ঞেস করা হোক, কেউ স্বীকার করবেন না। প্রত্যেকে বলে যাবেন, গোটা দল নিয়েই আলোচনা চলছে। আলাদা করে কারও ওপর বিশেষভাবে নজর রাখার ব্যাপার নেই। 
আদতে মোটেও তা নয়। দু’দলেই বেশ কয়েকজন ক্রিকেটার আছেন, যাঁরা একক দক্ষতায় ম্যাচ ঘুরিয়ে দিতে পারেন। টি-টোয়েন্টি ক্রিকেটের ভাষায় যাঁদের বলা হয়, গেমচেঞ্জার। ভারত যেমন প্রতিপক্ষের তিন সম্ভাব্য গেমচেঞ্জার চিহ্নিত করে রেখেছে তামিম ইকবাল, সাকিব-আল-হাসান এবং মাহমুদউল্লাহ’কে। এমন নয় যে, তাসকিন আমেদের আগুনে গতি বা বাড়তি বাউন্স আদায় করার ক্ষমতাকে ধোনিরা গুরুত্ব দিচ্ছেন না। কিন্তু তামিম, সাকিব বা মাহমুদউল্লাহ নাটকীয় পটপরিবর্তন ঘটিয়ে ম্যাচ ঘুরিয়ে দিতে পারেন বলে মনে করা হচ্ছে। 
বাংলাদেশ তেমনই প্রতিপক্ষের বিপজ্জনক ক্রিকেটার হিসাবে বিরাট কোহলির সঙ্গে হার্দিক পাণ্ড্যকেও বেছে রেখেছে। কোহলি যে কোনও প্রতিপক্ষের টিম মিটিংয়েই এখন সবচেয়ে আলোচিত ভারতীয় ক্রিকেটার। এর মধ্যে নতুনত্ব কিছু নেই। যেটা নতুন, তা হচ্ছে তরুণ হার্দিকের অন্যতম আতঙ্ক হিসাবে উদয় হওয়া। বাংলাদেশের বিরুদ্ধে গ্রুপ লিগের প্রথম ম্যাচেই হার্দিক ঝোড়ো ইনিংস খেলেছিলেন। বাংলাদেশ শিবির মনে করছে, ওই ইনিংসটাই প্রথম ম্যাচে দু’টো দলের মধ্যে তফাত গড়ে দিয়েছিল। এবার তাই হার্দিক সম্পর্কে মাশরাফির দল বেশি সতর্ক। 
গেমচেঞ্জারদের একজন, তামিম ইকবাল বাবা হচ্ছেন বলে এশিয়া কাপে শুরুর দিকে খেলেননি। পাকিস্তানের বিরুদ্ধে আগের ম্যাচেই দলে ফিরেছেন। ভারতের বিরুদ্ধে দুর্দান্ত রেকর্ড তাঁর। সে কথা মনে করাতে শুক্রবার অবশ্য বাংলাদেশের ওপেনার বলে দিলেন, ‘‘অতীত রেকর্ড ঠিক আছে। কিন্তু এটা নতুন ম্যাচ, নতুন চ্যালেঞ্জ। আবার শূন্য থেকেই তো শুরু করতে হবে।’’ ফাইনালের প্রতিপক্ষ নিয়ে বললেন, ‘‘ভারত খুবই ভাল দল। এই টুর্নামেন্টে দারুণ খেলছে। সব ক’টা ম্যাচ জিতেছে। ধারাবাহিকভাবে ভাল খেলছে। ওদের হারাতে গেলে আমাদের দুর্দান্ত ক্রিকেট খেলতে হবে।’’ কথাবার্তায় একেবারেই মাইরা ফ্যালুম, কাইটা ফ্যালুম মনোভাব নেই। বরং ভীষণই সতর্ক। বোঝা গেল, এটাই মাশরাফির চালু করা সংস্কৃতি। আগে থেকে বক্তব্যের বাণ চালু করে নিজের ওপর চাপ বাড়ানোর কোনও দরকার নেই। 
মাশরাফির নিজের কাছে খুবই বড় একটা দিন এই রবিবার। তিনি বলেই রেখেছেন, ভারতে টি-টোয়েন্টি বিশ্বকাপ খেলার পর কুড়ি ওভারের ক্রিকেট থেকে সরে দাঁড়াবেন। ফিট থাকলে ওয়ান ডে খেলতে চান ২০১৬ চ্যাম্পিয়ন্স ট্রফি পর্যন্ত। সেদিক দিয়ে দেখতে গেলে দেশের মাঠে এশিয়ার তিন মহাশক্তিকে হারিয়ে প্রথমবার এশিয়া কাপ জিতে ইতিহাস গড়ার শেষ সুযোগ তাঁর সামনে।